Konferencia Slovenského zväzu Moderného päťboja 2018

Banská Bystrica 13.4.2018

Správa predsedu SZMP

Dámy a páni po roku sa stretávame v Banskej Bystrici na konferencii nášho zväzu. Dovoľte aby som sa pri tejto príležitosti v krátkosti vrátil k predchádzajúcemu roku.

V športovej oblasti môžem kladne hodnotiť predovšetkým súťaže v Biathle v Banskej Bystrici, kde počty štartujúcich vzbudzujú nádej, že sa nám v budúcnosti podarí zväčšiť členskú základňu v kategóriach dorastu, juniorov a seniorov ako aj zlepšiť výslednosť v týchto kategóriách.

Tak isto je potešiteľný nárast výkonnosti pretekárov v kategórii U19 -Samo Rychlý, Emília Čurilová, Timea Bátoryová, Ema Kašparová, Barbora Krnáčová.

V kategórii juniorov sa nám podarilo po dlhšom čase postúpiť do finále, keď Alica Lichancová na ME juniorov v Barcelone dosiahla 31. miesto.

U seniorov môžeme, ako najlepší výsledok hodnotiť 10. miesto zmiešanej štafety Alica Lichancová a Ján Szalay na ME seniorov v Minsku.

Na druhej strane nemôžeme nespomenúť aj nedostatky. Ide predovšetkým o nízke počty štartujúcich v Slovenskom pohári v päťbojárskych kategóriách. Slabá úroveň výkonnosti v kategórii seniorov kde už veľmi dlho čakáme na postup do finále na MS, ME alebo SP v súťaži jednotlivcov. Medzi negatíva musíme zaradiť aj neúspešný projekt prípravy Jána Szalaya v Budapešti.

Čo sa týka olympijskej perspektívy by som veľmi rád keby sa nám podarilo zabezpečiť športovú prípravu pre našu MIX štafetu tak, aby sme uspeli v kvalifikačných bojoch na OH Tokio 2020.

V oblasti ekonomiky, napriek tomu, že peňazí nie je nikdy dosť, podľa môjho názoru môžeme byť spokojní s výškou štátnej dotácie vzhľadom na momentálnu úroveň rozvoja moderného päťboja na Slovensku.

V oblasti práce sekretariátu si dovoľujem veľmi pekne poďakovať generálnemu sekretárovi pánovi Dušanovi Poláčkovi, ktorý v dnešných časoch meniacej sa legislatívy a množstvu kontrol dokázal zabezpečiť plynulý chod zväzu bez nedostatkov. Tak isto zabezpečenie účasti na pretekoch, tzn komunikácia s organizátormi, prihlášky, zabezpečenie dopravy, poistení ako aj zúčtovanie akcií prebieha jeho zásluhou bezchybne.

V spoločenskej oblasti si zväz v uplynulom roku uctil našich jubilantov udelením pamätných plakiet Jánovi Novotného, Mišovi Bőmchesa , Vladimírovi Millerovi, Jurajovi Bilčíkovi a Dušanovi Poláčkovi.

V organizačnej oblasti musím spomenúť novú súťaž – Pohár Jána Novotného pre najlepšieho slovenského päťbojára v kategórii U19. Vznikom tejto súťaže sme splnili sľub nebohému pánovi Novotnému, ktorý sa nás obrátil so žiadosťou o vytvorenie spomínanej súťaže. Pán Ján Novotný bol dlhoročným predsedom Československého zväzu moderného päťboja, športovým riaditeľom UIPM, zakladateľom VŠC Dukla na Slovensku a účastníkom OH 1948 v Lodýne.

Tak isto do organizačnej oblasti patrí vznik pozície kontrolóra zväzu, čím sme splnili povinnosť smerom k novému zákonu o športe. Na spomínanom poste začal pracovať, po splnení legislatívnych podn pán Juraj Sazaly.

Zväz zabezpečil nákupom laserových zbraní zlepšenie materiálno technickej základne.

Na záver sa chcem poďakovať športovcom, trénerom, rozhodcom, organizátorom podujatí a všetkým, ktorí sa svojou prácou pričinil o rozvoj moderného päťboja na Slovensku v roku 2017.